హెచ్‌ఎంటీ.. ఉద్యోగుల పరిస్థితేంటీ?
- 2,900 మందిపై వేటేనా!
- ఎక్కువ మంది వాచీలు, బేరింగ్‌ విభాగాల వారే
- సిద్ధమవుతున్న 'పునర్‌ నిర్మాణం'
- 17 నెలలుగా జీతం లేదు.. వీఆర్‌ఎస్‌ లేదు: ఉద్యోగులు
బెంగళూరు: కాలంతో పోటీపడలేక వెనుకబడిపోయిన ప్రభుత్వ రంగ సంస్థ 'హిందుస్థాన్‌ మెషిన్‌ టూల్స్‌' (హెచ్‌ఎంటీ)లోని ఉద్యోగుల భవితపై నీలి నీడలు కమ్ముకుంటున్నాయి. నష్టాల్లో నడుస్తున్న హెచ్‌ఎంటీకి చెందిన కొన్ని యూనిట్లను మూసివేసేందుకు ఆ సంస్థ కార్యాచరణను అమలు చేస్తుండడంతో ఈ సంస్థల్లోకి ఉద్యోగుల్లో అభద్రతాభావం బాగా పెరిగిపోతోంది. సంస్థ నుంచి దాదాపు 2,900 మంది ఉద్యోగులను తొలగించే ఆవకాశాలు కనిపిస్తున్నాయి. ఇందులో హెచ్‌ఎంటీకి చెందిన రెండు వాచీల తయారీ యూనిట్లతో పాటు బేరింగ్‌ కంపెనీలకు చెందిన 1,091 మంది ఉద్యోగులు కూడా ఉన్నారు. మూడు అనుబంధ సంస్థలను మూసివేసిన తరువాత, రెండు అనుబంధ సంస్థలలోని దాదాపు 1,600 మందిని సంస్థలోనే కొనసాగించాలని యోచిస్తున్నట్లు హెచ్‌ ఎంటీ గ్రూపు ఛైర్మన్‌ ఎస్‌.గిరీష్‌ కుమార్‌ అన్నారు. మొత్తం 4,500 మంది ఉద్యోగులు ఉన్న సంస్థలో మరో 2,900 మందికి త్వరలోనే తాము ఆకర్షణీయమైన 'స్వచ్ఛంద పదవీ విరమణ పథకాన్ని' (వీఆర్‌ఎస్‌) అమలు చేయనున్నట్లుగా ఆయన ఐఏఎన్‌ఎస్‌ వార్తా సంస్థతో మాట్లాడుతూ తెలిపారు. సంస్థ పునర్‌ నిర్మాణం తరువాత సంస్థ కార్యకలాపాలు మొత్తం తొమ్మిది విభాగాల్లో చిన్న మొత్తంలో కొనసాగతాయని ఆయన అన్నారు. ఇందులో మెషిన్‌ టూల్స్‌, బయో-మెడికల్‌ పరికరాలు, ట్రాక్టర్లు, వాచీలు ఉండనున్నట్లు ఆయన తెలిపారు. మందమనంలో నడుస్తున్న హెచ్‌ఎంటీ గొడుగు కింద మూడు నష్టాల్లో నడుస్తున్న అనుబంధ సంస్థలను మూసి వేయాలని మిగతా రెండింటిని విలీనం చేసి ఒక హోల్డింగ్‌ సంస్థగా రూపొందించాలని నిర్ణయించిన సంగతి తెలిసిందే. ఈ ప్రణాళికలో భాగంగా ఒక్కో ఉద్యోగికి రూ.22-25 లక్షల మేర ఒకే దశ వీఆర్‌ఎస్‌ విధానాన్ని అమలు చేయాలని నిర్ణయించారు.
రెండేళ్లుగా ఇదే మాట..
తాజా పరిణామాలపై హెచ్‌ఎంటీ ప్రధాన కార్యాలయపు అధ్యక్షుడు పి.ఎస్‌.చంద్రశేఖర్‌ తీవ్రంగా స్పందించారు. ప్రభుత్వం రెండు సంవత్సరాలుగా వీఆర్‌ఎస్‌ ఎర చూపుతోందని అయితే ఇప్పటి వరకు ఈ దిశగా ఒక్క అడుగు కూడా వేయలేదని ఆయన అన్నారు. గత 17 నెలలుగా తమకు వీఆర్‌ఎస్‌ గానీ జీతాలు గానీ అందడం లేదని ఆయన ఆవేదన వ్యక్తం చేశారు. బెంగళూరు (కర్ణాటక), రాణాభాగ్‌ (ఉత్తరాఖండ్‌) లోని గడియారాల తయారీ యూనిట్లతో పాటు హైదరాబాద్‌లోని బేరింగ్‌ కంపెనీలలో దాదాపు 1091 మంది ఉద్యోగుల జీవితాలు భారంగా మారాయి. వీరికి గత ఏడాది ఏప్రిల్‌ నంచి జీతాలు అందడం లేదు.
మీ స్నేహితులకు రికమెండ్ చెయ్యండి